**Fat Lizard Brewing Company** on vuonna 2014 perustettu espoolainen pienpanimo. Yhtiön toimitusjohtaja on Jussi Arposalo. 

Yhtiö aloitti teollisen mittakaavan toimintansa Espoon Kivenlahdessa noin 30 000 litran vuosittaisella valmistusmäärällä. Nykyisin yhtiön panimo on Otaniemessä. Vuonna 2020 yhtiö arvioi tuotantomäärien ylittävän 500 000 litraa. Vuonna 2021 yhtiö valmisti yli miljoona litraa olutta.

Historia
--------

Yhtiön perustajajäsenet Heikki Ylinen ja Tuomas Koskipää aloittivat panimotoiminnan vuonna 2013 Koskipään autotallissa Espoon Kattilalaaksossa 20 litran käymisastialla. Kun prosessin toistettavuus oli saatu hallintaan, toiminta siirtyi loppuvuonna 2014 Espoon Kivenlahteen. Kivenlahden panimoon perustajajäsenet valmistivat itse vanhoista suurkeittiökalusteista kapasiteetiltaan 300 litran valmistuslaitteiston, jolla saatiin valmistettua 30 000 litraa olutta vuodessa. Ensimmäinen olut ravintolamyyntiin valmistui 2015.

Vuonna 2017 yhtiö siirtyi Espoon Otaniemen tiloihin. Sinne yhtiö hankki kapasiteetiltaan 6 000 litran valmistuslaitteiston, jolla saavutettiin 300 000 litran vuosituotantomäärä. Otaniemen tuotantotilat mahdollistivat valikoiman laajentamisen ravintolamyyntiin menneiden hanaoluiden lisäksi tölkkitarjontaan. Vuonna 2018 laitteiston kapasiteettia kasvatettiin niin, että olutta on mahdollista tuottaa yli 500 000 litraa vuodessa.

Vuosina 2014–2020 yhtiön toimitusjohtajana toimi Heikki Ylinen ja vuosina 2021–2022 Eero Kukko.

Brändi
------

Fat Lizard Brewing Companya on rakennettu tietoisesti erottuva brändi edellä. Perustajajäsen Ylisen mukaan: "Ensimmäinen olut ostetaan brändin ansiosta, seuraavat maun takia". Yhtiö panostaa sosiaalisen median näkyvyyteen, jossa se tavoittelee rentoa vaikutelmaa.

Yhtiön urheilusponsorointikohde on rantalentopalloa pelaavat teekkarisiskokset, Team Fat Lizard Metsäkoivu/Metsäkoivu. Fat Lizard on vuodesta 2020 alkaen ollut myös Suomen toiseksi korkeimman baseball-sarjan pääsponsori.

Tuotteet
--------

Fat Lizard Ankle Slapper
Yhtiö päätyi tekemään ensisijassa amerikkalaistyylisiä oluita "siitä syystä, että Amerikan-oluet kuuluu nauttia tuoreena. Tänne laivattuna ne eivät koskaan ole tuoreita." Fat Lizard Brewing Company kertoo panevansa oluita, joita tekijät haluavat itse juoda. Yhtiö peräänkuuluttaa teknisen osaamisen, laitteiston ja prosessitekniikan merkitystä oluen valmistuksessa. Osa tuotteista on kausituotteita ja osa saatavilla ympärivuotisesti. Yhtiö valmistaa vuosittain erän espoolaisesta humalasta valmistettua Glims-olutta, joka myydään tyypillisesti loppuun hetkessä.

Toiminta
--------

### Panimokauppa

Vuodesta 2018 lähtien panimon yhteydessä on toiminut panimokauppa, josta olutta on voinut ostaa kotiin. 500 000 litran vuosituotantorajan ylittyessä yhtiö ei Suomen alkoholilaista johtuen saa enää myydä yli 5,5-prosenttisia oluita ulos panimokaupasta.

### Taproom

Lokakuussa 2020 yhtiö avasi panimon yhteyteen taproomin, jossa vahvempien tuotteiden nauttiminen on mahdollista myös jatkossa. Taproomissa myydään ensisijassa yhtiön omia oluita, mutta valikoimaan pyritään tuomaan myös lentorahdilla Yhdysvalloista sellaisia erikoisuuksia, joita yhtiön jäsenet ovat itsekin kiinnostuneita kokeilemaan. Lisäksi taproomista on tarkoitus tarjota kävijöille laaja valikoima amerikkalaisia viskejä ja pientä purtavaa.

COVID-19-pandemian viivästettyä taproomin alkuperäistä perustamisaikataulua, kesällä 2020 panimon pihalla toimi Biergarten olutterassi.

### Kumppaniravintolat

Yhtiöllä on kolme kumppaniravintolaa. Vuodesta 2018 lähtien Otaniemessä kivenheiton päässä panimosta on toiminut Ravintola Fat Lizard Otaniemi. Alkuvuonna 2020 avattiin Herttoniemeen Fat Lizard Street bar. Kolmas ravintola avattiin Helsingin keskustaan kolmen sepän aukiolle loppuvuonna 2020.

Palkinnot
---------

Fat Lizard Brewing Companyn Track Day IPA 5,5 % voitti Suomen paras olut -kilpailussa "Amerikkalaistyylinen vaalea ja keskitumma ale" -sarjan vuonna 2016. Yhtiön Ankle Slapper Surf Ale 5,2 % voitti saman sarjan vuonna 2019.

Pakettiautovarkaus
------------------

Kesällä 2020 panimon pihasta varastettiin täydessä olutlastissa ollut pakettiauto. Panimoyrityksen hallituksen puheenjohtaja Tuomas Koskipää pysäytti autovarkaan kurvaamalla vuoden 1977 Chevrolet Corvette -urheiluautonsa pakettiauton eteen. Tapaus sai kohtalaisesti mediahuomiota. Myöhemmin yhtiö julkaisi välikohtauksen kunniaksi oluen, joka nimi Vigilante Mission New England IPA on leikkisä populäärikulttuuriviittaus. Nimi viitannee Grand Theft Auto -pelisarjasta tuttuun tehtävätyyppiin, jossa pelaaja jahtaa rosvoja virkavallan asemassa.*tarvitaan parempi lähde*

Lähteet
-------

1. 1 2 3 4  Fat Lizard Brewing Company Oy *finder.fi*. Fonecta. Viitattu 12.2.2023.
2. 1 2  Liskot *fatlizard.beer*. Fat Lizard Brewing Company Oy. Viitattu 1.4.2024.
3. 1 2 3 4  Tammenheimo, Peter: Vauhdilla kasvava Fat Lizard Brewing Co. vaihtaa kapteenia *shakerlehti.fi*.  08.10.2020. Mediatalo Keskisuomalainen, Omnipress Oy. Viitattu 8.10.2020.
4. 1 2 3  Panimo Fat Lizard Brewing Company Oy. Viitattu 1.4.2024.
5. 1 2 3 4  Insinööritaitoa ja intohimoa *steveco.fi*.  28.06.2019. Steveco. Viitattu 8.10.2020.
6. ↑  Sanna: Panimovisiitti: Fat Lizard *nemanniset.fi*.  12.2.2020. NeManniset. Viitattu 8.10.2020.
7. ↑  🎉MILJOONA LITRAA! 🎉 *facebook.com*.  03.12.2021. Facebook. Viitattu 01.02.2022.
8. 1 2 3  Salminen, Esa: Heikki Ylinen vaihtoi menestyvän koodarin uran olueen – kohtaaminen lapsuudenystävän kanssa oli käänteentekevä *duunitori.fi*.  18.4.2020. Duunitori Oy. Viitattu 8.10.2020.
9. 1 2  Fat Lizard Brewing Company on brändi, joka on luotu somessa *elomedia.elo.fi*.  19.10.2017. Keskinäinen Työeläkevakuutusyhtiö Elo. Viitattu 8.10.2020.
10. ↑  Teekkarisiskot tähtäävät huipulle *lehti.tek.fi*.  26.9.2019. Tekniikan akateemiset TEK. Viitattu 8.10.2020.
11. ↑  Jukka Ropponen: Fat Lizard Brewing Co. tiivistää yhteistyötään baseballin kanssa *Pesäpalloliitto*.  14.4.2021. Viitattu 19.4.2022.
12. ↑  Espoossakin pannaan nyt lähiolutta – ensi-ilta perjantaina *HS.fi*.  5.2.2015. Sanoma Media Finland. Viitattu 8.10.2020.
13. 1 2  Oluemme Fat Lizard Brewing Company Oy. Viitattu 8.10.2020.
14. ↑  Romahtaneiden talojen raunioilla piileksii vuosisataisia humala­lajeja – pienpanimo Fat Lizard löysi omansa espoolaisen talomuseon pihasta *HS.fi*.  10.8.2019. Sanoma Media Finland. Viitattu 8.10.2020.
15. ↑  Glims Wet Hop Ale -olutpullot myytiin 2 minuutissa – Glimsin humalat maustavat olutta *Länsiväylä*.  10.8.2019. Mediatalo Keskisuomalainen. Viitattu 8.10.2020.
16. ↑  Beer Shop Fat Lizard Brewing Company Oy. Viitattu 8.10.2020.
17. 1 2  Lehtinen, Anikó: Fat Lizard -panimon taproom auki Espoossa *olutposti.fi*.  20.10.2020. Olutposti media Oy. Viitattu 22.10.2020.
18. ↑  Biergarten - Luvassa aina aurinkoa! Fat Lizard Brewing Company Oy. Viitattu 8.10.2020.
19. ↑  Ravintola Fat Lizard ravintolafatlizard.fi. Viitattu 26.12.2020.
20. ↑  Ylva uudistaa Kaivopihan Ylva. Viitattu 12.10.2020.
21. ↑  Suomen Paras Olut 2016 tulokset suomenparasolut.fi. Viitattu 8.10.2020.
22. ↑  Suomen Paras Olut 2019 tulokset suomenparasolut.fi. Viitattu 8.10.2020.
23. ↑  Räty, Hanna: Varas vei täydessä lastissa olleen panimon pakettiauton – yrittäjä pysäytti varkaan toimintaelokuvatyyliin *HS.fi*.  16.7.2020. Sanoma Media Finland. Viitattu 8.10.2020.
24. ↑  @fatlizardbeer (Käyttäjän @mikaelarnkil kommentti)  17.7.2020. Instagram by Facebook.  "Nyt joku GTA Espoo olut keittoon jatkamaan tarinaa...." Viitattu 13.10.2020.
25. ↑  Fat Lizard Brewing Co.  3.9.2020. Facebook.  "Haavi auki – kelmit kiinni! 🕵️‍♂️🚙" Viitattu 13.10.2020.
26. ↑  VIGILANTE MISSION NEW ENGLAND IPA Fat Lizard Brewing Company Oy. Viitattu 13.10.2020.
27. ↑  GTA Wiki: Vigilante Fandom. Viitattu 8.10.2020. (englanniksi)